Predkladacia správa

Návrh zákona o politických stranách a politických hnutiach sa predkladá podľa Plánu legislatívnych úloh vlády Slovenskej republiky na rok 2004 (uznesenie vlády Slovenskej republiky č. 26 zo 14.1.2004). Pôvodný termín na predloženie návrhu zákona (február) bol zmenený na 30. septembra 2004.
Podnetmi na prípravu návrhu zákona boli uznesenie príslušného výboru Národnej rady Slovenskej republiky, uznesenie Národnej rady Slovenskej republiky a Odporúčania Rady Európy. Prvým podnetom bolo uznesenie Výboru Národnej rady Slovenskej republiky pre financie, rozpočet a menu z 12. júna 2002, ktorým výbor požiadal ministra vnútra pripraviť návrh novely zákona, aby sa mohol aktualizovať zoznam zaregistrovaných politických subjektov a vymazať z registra tie, ktoré si neplnia zákonom ustanovené povinnosti (predkladanie výročných finančných správ, oznamovanie údajov ustanovených zákonom). Druhým podnetom bolo uznesenie Národnej rady Slovenskej republiky č. 213 zo 6. marca 2003 k návrhu skupiny poslancov Národnej rady Slovenskej republiky k vážnym podozreniam o existencii korupcie a klientelistických praktík v politickom systéme Slovenskej republiky. Týmto uznesením Národná rada Slovenskej republiky vyzvala vládu Slovenskej republiky, aby predložila Národnej rade Slovenskej republiky návrh zákona o financovaní politických strán. Predložený návrh zákona vychádza aj z Odporúčaní Rady Európy (2003)4 o spoločných pravidlách proti korupcii pri financovaní politických strán a volebných kampaní, ktoré schválil výbor delegátov ministrov dňa 8. apríla 2003. Monitoringom implementácie tohto odporúčania bola poverená Skupina štátov proti korupcii – GRECO, ktorej  členom je aj Slovenská republika.
V uznesení Národnej rady Slovenskej republiky č. 213 zo 6. marca 2003 sa uvádza samostatný zákon o financovaní politických strán, avšak vláda Slovenskej republiky podporila názor, že vhodnejšia bude komplexná právna úprava o politických stranách a politických hnutiach v jednom novom zákone s dvoma obsahovo ucelenými časťami, a to s kompetenciami ministerstva vnútra ako registrového orgánu (vznik a zánik politických strán a hnutí ako právnických osôb, register, práva a povinnosti v súvislosti s ich vznikom a zánikom) a s kompetenciami ministerstva financií (hospodárenie a financovanie, príspevky zo štátneho rozpočtu, práva a povinnosti v súvislosti s hospodárením a financovaním s dôrazom na transparentnosť a legálnosť príjmov a výdavkov).
Z uvedených dôvodov vláda Slovenskej republiky uznesením č. 1094 z 19. novembra 2003 uložila ministrovi vnútra (hlavný gestor) vymenovať členov pracovnej skupiny na prípravu návrhu zákona o politických stranách a politických hnutiach zloženú zo zástupcov ministerstva vnútra, ministerstva financií, ministerstva spravodlivosti, úradu vlády – odboru boja proti korupcii a generálnej prokuratúry. V pracovnej skupine pôsobili aj zástupcovia Aliancie Fair-play.
Navrhovaný zákon nahradí nielen zákon č. 424/1991 Zb. o združovaní v politických stranách a v politických hnutiach v znení neskorších predpisov, ale aj zákon Národnej rady Slovenskej republiky č. 239/1994 Z. z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky v znení zákona č. 115/2001 Z. z. Návrh zákona má dve obsahovo ucelené časti tak, ako je vyššie uvedené.
Predložený návrh zákona je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná.

Návrh zákona bude mať negatívne finančné dôsledky na štátny rozpočet, ale nebude mať vplyv na iné verejné rozpočty, na zamestnanosť a na životné prostredie. Kvantifikácia finančných dopadov na štátny rozpočet je obsahom všeobecnej časti dôvodovej správy a spracovalo ju ministerstvo financií, ktorého zástupcovia boli členmi pracovnej skupiny na prípravu zákona.
Vzhľadom na obsah nebude návrh zákona predmetom rokovania Rady hospodárskej a sociálnej dohody Slovenskej republiky.
Návrh zákona bol predmetom rokovania Legislatívnej rady vlády Slovenskej republiky 21. septembra 2004.
Predložený návrh zákona bol zaslaný na pripomienkové konanie, v rámci ktorého boli uplatnené pripomienky vrátane hromadných pripomienok verejnosti. Pripomienky sú uvedené vo vyhodnotení pripomienkového konania. 
Návrh zákona sa predkladá s rozpormi, ktoré sa nepodarilo odstrániť a sú uvedené vo vyhlásení predkladateľa o rozporoch.